text: 8.000 kr. for at komme af med vandet 
  17 oktober 2011 kl. 14.53
  Motocross-klub i Padborg må betale dyrt for at få flasker hentet og destrueret af Dansk Retursystem.  
  Tina Rossen, formand for Vesterbæk Moto Cross Club i Padborg, fik sig en gevaldig overraskelse, da hun forleden åbnede et brev fra Dansk Retursystem A/S. 
  Brevet indeholder en regning på i alt 8.212 kr. Pengene skal falde senest på onsdag.
  Det skriver Lokalavisen Budstikken.
  
  Bøde venter 
  De godt 8.000 kr. er regningen for de i alt 557 vandflasker, sodavand- og øldåser, som SKAT beslaglagde ved en razzia i forbindelse med et moto cross-løb den 18. september.
  - Det er for vildt! Og så har vi stadigvæk ikke hørt noget fra SKAT. Vi ved ikke, hvor stor bøden fra dem bliver, siger den forbavsede formand.
  
  Razzia 
  SKAT gennemførte den 18. september en razzia hos Vesterbæk Moto Cross Club. I forbindelse med et løb uddelte klubben gratis vand, sodavand og øl til 30 frivillige hjælpere.
  Det er ulovligt, sagde SKAT, fordi varerne var købt i Tyskland.
  
  Ærgerlige lærepenge 
  Derfor har klubben nu fået en regning på over 8.000 kr. for at skaffe sig af med de flasker og dåser, som blev beslaglagt på stedet. Og venter nu på en bøde fra SKAT. Den kan blive på 5000 kr.
  - Det bliver jo nok mere end 10.000 kr. i alt. Det ruinerer os ikke. Men det er da ærgerlige lærepenge, siger Tina Rossen.
  